**Tüskés Tibor: Csorba Győző**

Magányos pécsi költőnek aposztrofálta Weöres Sándor, a pályatárs és barát Csorba Győzőt, és olyan jövőt, olyan utókort jósolt verseinek, amelyet csak a „maradandóság feszítő erejével" teljes, kivételes életművek érdemelnek meg. Tüskés Tibor monográfiája ehhez az autentikus értékeléshez kapcsolódik, „a kortárs magyar líra egyik legjobb lehetősége, legnemesebb változata" kimunkálóját ábrázolja, „szintézis értékű" magaslatra elért mestert, akinek alkotóereje és nyitottsága az út folytatását, az eredmények gazdagítását is garantálja.

A lényegre törő, világos szavú pályarajz összefoglalja és új adatokkal, szempontokkal egészíti ki, korrekciókkal tisztítja meg Csorbáról szóló ismereteinket. Filológiai eredményei közül említést érdemel a költő generációs hovatartozásának legendaoszlató tisztázása: érintkezések és a negyvenes években kimutatható közeledés ellenére inkább az elválasztó, elhatároló mozzanatok jellemzik pályaívének és a „harmadik nemzedék" útjának viszonyát, ugyanakkor sok mindenben találkozik az „újholdasok" szemléletével, ars poeticájával. Üjat mond Csorba esztétikai, kritikai, verstani elveiről kisebb bírálatainak áttekintése; további elmélyült kutatásoknak lehet alapja és ihletője az a kezdeményezés, hogy a pályakezdés időszakában beolvasztott többféle irodalmi „hatás", példa közül Tüskés határozottan kiemeli a két legfontosabbat, József Attiláét és Weöres Sándorét. Adatokban gazdag a tömör életrajzi (első), valamint a „fordító műhelyébe" kalauzoló, a műfordítások kronológiáját is többé-kevésbé tisztázó (utolsó) fejezet; ha eredményeik nem mindig olvadnak bele közvetlenül s a legalkalmasabb helyen a költői fejlődésrajzba, a kötet- és műelemzések sorába, akkor ez elsősorban a monográfia-műfaj „alkati" nehézségeivel, szerkezeti követelményeivel magyarázható, melyeket a szerző ezúttal különálló biográfiai és fordítástörténeti összefoglalások segítségével próbált leküzdeni.

A lírikus pályája egységének és tagoltságának fogas kérdésére árnyalt, rugalmas, csak a könyv egészének sugalmai alapján megítélhető választ ad Tüskés. Csorba „komolysága, borongós és sötét kedvre hajló hangja", „introspektív" alkata, a létezést ellentétek egységében látó, „dialektikus, harmonikus bölcsessége", „az értelmi és az érzelmi... tényezők" összhangjának megteremtése, a formakultúra, a műgond és tudatosság erényei – efféle vissza-visszatérő minősítések rögzítik a kezdetektől mindvégig érvényes karakter jegyeket, a lírai jellem állandó vonásait.

A fejlődés „a kifejezés keresésétől" (az 1947-es *Szabadulás* kötetig) a megtalált saját szemlélet és stílus kibontakoztatásán, a „számvetés és gazdagodás" korszakán át (az ötvenes évek önéletrajzi liriko-epikája és lírája) a „kiteljesedés", egyfajta még „bölcsebb, tudósabb" emberi-költői arculat kidolgozása és művekben való fölmutatása szakaszáig ível (a hatvanas évektől folyamatosan). Éles fordulatot, látványos átalakulást egyet regisztrál Tüskés, a *Szabadulás*ba gyűjtött versekből olvas ki a pálya egészétől eltérő, Weöres akkori elveivel és költői gyakorlatával párhuzamos, szürrealista poétikát. Kérdéses, hogy az empirikus „én" helyébe iktatott elvontabb s általánosabb lírai alany, a létélménynek látomásos, szimbolikus vagy mitikus tanításokban történő kifejezése, a vízió képeket sodró s a szintaxis bonyolult összeszövődéseket érzékeltető ereje köthető-e ily mértékben egyetlen átmeneti pályaszakaszhoz és stíluskísérlethez; másfelől Csorba a *Szabadulás*ban küzd is e tendenciák

ellen, a „magos nyilatkozás" várásának bénító ihletformája helyett a „szürke perc", a „jámbor dolgok", „észrevétlenül növekvő semmiségek" figyelése, versbe fogása programját éppen e kötet prológusában fogalmazza meg.

Más gondot támaszt a legutóbbi évtizedek gyarapodó termésének, egymást sűrűn követő köteteinek belső periodizációja, értékelő tagolása. Tüskés vitát kezdeményez a szerves folytatódást, az árnyalatnyi változásokat, a belső elmélyülést kiemelő koncepcióval, s vele szemben az extenzív gazdagodás motívumát is hangsúlyozza: „a versek tárgyköre is tágul", a költői világ „új tartományokkal" gazdagodik, „széltében is gyarapszik" stb. Magunk részéről Csorba virtuozitásig fejlesztett költői modelljének egyik aspektusát abban látjuk, hogy a személyes élet élményeit, alkalmait közös emberi, sőt az emberen kívüli létezés szféráiban is érvényes lényegükig csupaszítva, kozmikus és időtlen perspektívába állítja őket. Az életrajzi változások, a környezeti megfigyelések, a hírek és olvasmányok benyomásai bővíthetik a költői motívumrendszert, alakíthatják a bizalom és borúlátás arányalt, szaporíthatják a formai változatokat, de meggondolkoztató, hová „tágulhat" egy olyan költészet, amelynek szívósan őrzött lényege, hogy az egyszerit és esendőt a végtelen és örök dolgok világával mutatja egytörvényűnek. A költőkben gyakran erősebb a folytonosság tudata és akarása, mint a változásé. A hetvenes évek elején a „megújult" Pilinszky az „Amiként kezdtem, végig az maradtam" vallomásával indította a Szálkákat, Weöres Sándor monográfusai több évtizedes, termékeny pályaszakaszt tárgyalva is lemondanak az „irányváltoztatás (vagy szintemelés) értelemben vett fejlődés" elvéről (Tamás Attila). Nem föltétlenül jár tévúton, aki Csorbára nézvést e kérdés kulcsaként a *Lélek és ősz* emlékezetes üzenetét fogadja el: „A lélek kő márvány a lélek szigorú és kemény / legfeljebb néhány karcolásnyit változik."

Tüskés csatlakozik napjaink irodalomkutatásának műközéppontú törekvéséhez, de nem osztozik néha már terhessé váló egyoldalúságában. Alapos műelemzései közül kiemelkedik az *Ocsúdó évek* ismertetése: a motívumok, a szerkezet, a verselés és más komponensek tanulmányozása révén jut el líraiság és epikum összefonódásának műhelytitkáig, s az elbeszélő vers 20. századi átalakulásáról is van megszívlelendő mondanivalója. A *Március* analízise, melyet a szerző régebbi verselemzéskötetében már megismerhettünk, a „valóság" és a költészet, az élmény és a műalkotást konstituáló eszközök viszonyát középpontba állítva Csorba költészetének általános törvényszerűségei közül is sokat megfejt. Általában tanulságosak, hasznosak a mindenkori kortársi kritikai véleményeket ismertető kivonatok, valamint az egyes költői korszakok részletszintézisei, a világkép, ars poetica, verstípus, stílus,

ritmika, versmondattan sajátos fejleményeit leltározó összegzései. A bölcseleti, költészettani

forrásokra, párhuzamokra való kipillantások érdekes, a tudományos komparatisztika igénye nélkül fölvillantott analógiákat eredményeznek; ilyenek a Rilkével való egybevetések, amelyek jelzik a két létélmény távoli rokonságát, de keveset mutatnak meg az olyan különbözésekből, melyeket többek között Csorba szerényebb, a köznapisággal nem szakító személyiségfölfogása, a transzcendencia helyett a természet és kozmosz törvényeit fürkésző evilágisága tüntet ki. Tartalmas fejtegetés szól a kötetben Csorba „klasszicizmusáról", az avantgarde-hoz és a népi írókhoz való viszonyáról, magyarázatot olvasunk korai korszaka szűkszavúságának és későbbi termékenységének látszólagos ellentmondására. Finoman oldja meg a monográfus a „vidéki költő" irodalomszociológiai státuszával kapcsolatos kérdéseket:

a pályakezdés nehézségeit a fővárostól távol élés inkább tetézi, mint csökkenti, később nemritkán érvényesült Pécs meghitt szellemi környezetet teremtő, óvó, erőt adó hatása is.

A jól szerkesztett, gördülékeny értekező stílusban fogalmazott könyv olyan fölfogást tüntet ki és tükröz belső arányaival is, amely szerint az irodalomnak, a szó, a nyelv művészetének megértéséhez, méltánylásához változatlanul szükség van irodalmon kívüli tényezők végiggondolására, a történelmi, társadalmi körülmények, olykor a családi-társasági mikroklíma ismeretére. A költő persze nem „terméke", nem passzív következménye e külső viszonyoknak, inkább (meghatározott korszakokat illetően legalábbis) valamiféle párhuzamról, a szellem szuverenitását nem csökkentő megfelelésről van szó Tüskés fölfogásában. Úgy véli: Csorba Győző „lírájának megújulása és kiteljesedő gazdagodása egybeesik azokkal a változásokkal", amelyek a gazdaságban, a közéletben és politikában, „szélesebb kulturális értelemben pedig a személyiség teljesebb kifejlődésében" a hatvanas évek végétől Magyarországon végbementek. Bár így volna; félő azonban, hogy a mély önismeretnek, a személyiség megedzésének, a türelem és cselekvés dinamikus egyensúlyára alapozott életgyakorlat megörökítésének azok a példás teljesítményei, melyek közé Csorba lírája tartozik, inkább előre siető kivételek, egyfelől mintát, modellt jelentenek, másfelől bonyolult konfliktusos viszonyban vannak a társadalmi praxissal, mely még korántsem zárkózott föl hozzájuk, nem esik éppen egybe velük. *(Akadémiai.)*

CSŰRÖS MIKLÓS